**顛倒死**

這歸工來,巡查大人又閣咧掠販仔！按呢真正叫遐艱苦的小百姓開始哀爸叫母。親像按呢一工內攏愛予伊掠幾十个去,罰金的罰金，無錢予伊罰的,就扣留三五工；這佇一家人足濟，全倚靠伊彼隻擔仔趁幾捔小錢**ê**販仔,真正是比死閣較悲慘。這佮叫伊無代誌枵幾工腹肚有啥乜無仝？哀！親像這款刣人無費力ê政府，又和怪予販仔愛hûn-hui-phia̍k-sàn,提心弔膽咧？

但是對人生ê堅持，無論誰抑是按呢；只要會當對死神手內解脫ê時陣，無想欲努力解脫？所以販仔抑就袂當無定定提心弔膽，顧前顧後，避免巡查大人的捕捉。

　　雖然販仔是袂當無擔著擔子出門，又是袂使只管注意大人的往來，就無作買賣。因為伊生落來就無好命，怹ê祖先無出脫，無趁大錢ê本領，所以伊就無受著致蔭，接遺產，享福。

　　巡查大人咧？伊又是生來愛管代誌ê人，一工內專心的想欲按怎佮無中用ê小百姓為難；哪驚你有四隻目睭、八支跤，猶顧袂著、走袂開伊ê羅網。這一來，予掠著ê人，抑著誠濟。

上幸運ê，無定著會使逃過；毋過係機會足少。普通攏愛堵著一兩擺，這已經算是怹兜內底ê神明、公媽足靈聖。抑若彼命內底帶官符的，一工內予人掠著兩三擺，抑毋是無，這就是上歹運。一工之間，予罰四箍，猶是處罰扣留三五工；若無，毋就愛怹全家枵死？毋過大人怹𨚫毋管你這遮呢濟。

為著這咧悲劇ê開幕，真正甲表面上的和平打破。這一來，無論啥乜人，無論啥乜所在，攏出現一種不安的氣色。只要咱佇遐簆一輪攏會使聽著足濟袂爽ê聲音，佮無仝款ê議論。確是，因為這是怹全家食飯ê問題，所以袂用無重視伊。

「喂！阿番！看較斟酌！大人若來好走。」這是一咧賣涼粉條子的販子關心ê叮嚀ê伊朋友。

「幹你娘！會驚死！昨早起我叫你拼勢走，你都毋聽，幹你娘！你予叫去罰幾箍銀？」這是彼咧叫作阿番ê賣冰ê販仔講的。